Jibda ħiereġ iż-żejt fil-baħar minn bastiment li nkalja 'l barra minn Mauritius
Imtella' Awwissu 8, 2020 - Aġġornata 8 Ta' Awwissu, 2020 10:36am Il-gżira ta' Mauritius iddikjarat stat ta' emerġenza wara li bastiment li nkalja 'il barra mill-kosta fil-25 ta' Lulju li għadda, beda ħiereġ iż-żejt minnu. Il-membri tal-ekwipaġġ tal-MV Wakashio ġew evakwati wara li nkalja ma' sikka tal-qroll 'il barra mill-gżira fl-oċean Indjan. Iżda issa beda ħiereġ fil-baħar ammont kbir ta' fjuwil mill-bastiment. Il-Prim Ministru ta' Mauritius, Pravind Jugnauth iddikjara stat ta' emerġenza ambjentali u appella lill-President Franċiż Emmanuel Macron għall-għajnuna għax il-gżira nazzjon m'għandhiex il-ħiliet u l-għarfien biex timmaniġja ċirkostanzi hekk. Ħdejn Mauritius, hemm il-gżira Franċiża, Reunion. Mauritius hija magħrufa għas-sikek tal-qroll u t-turiżmu huwa kruċjali għall-ekonomija tal-pajjiż. Għaqdiet ambjentali qalu li eluf ta' speċi ta' annimali jinsabu f'riskju li jgħerqu fil-baħar imniġġes b'impatt kbir fuq l-ekonomija, is-sigurtà tal-ikel u s-saħħa ta' Mauritius. Il-bastiment ta' sidien Ġappuniżi huwa reġistrat il-Panama u għalkemm kien vojt meta nkalja, kellu abbord mal-4,000 tunellata ta' fjuwil.